`

ב"ה

**הקריאה הגדולה**

ספר ויקרא. עם כל התעסקותנו בקדושה וטהרה, בקרבנות ואש המשכן, שכחנו לרגע את נקודת הפתיחה – אותה קריאה שעל שמה כל הספר נקרא. והקריאה היתה שנויה במחלוקת – משה רבינו רצה להגיד מקרה, וה' התעקש שייכתב 'ויקרא'. והמחלוקת סובבת סביב עניינו של המלה הזו – עניין הייחוד והאהבה הממקודת. בלשון רש"י – חיבה. משה רבינו, כמו כלה חדשה, התבייש בכל התשומת-לב המופנית ישירות אליו. כבר מתחילת דרכו הביע הוא את המשאלה – "שלח נא ביד תשלח". אל תעשה אותי מיוחד, נודע ברבים כמי שמקבל חיבה יתרה. יש בבקשה זו מידת ענוה, וגם מידת בושה המתאימה באמת לאָהוב. והוא הפנים לנו את זה ב'א' הקטנה של ויקרא הראשון.

וחיבה זו, עם כל הנשגבות שלה, עם כל העדינות שלה, הולכת איתנו בכל הספר, לוחשת לנו על ייחוד וקירבה. והשבוע הופכת היא לחזקה במיוחד, כאשר היא הופכת אותנו לפעילים. "אלה מועדי ה' – מקראי קדש – אשר תקראו אותם במועדם". לא רק שהקריאה מייחדת אותנו אלא גם פותחת לנו אפשרות לקרוא ייחוד לימים וזמנים. הקריאה הפכה אותנו לקוראים מקראי קודש. וכך רש"י מפרש בתחילת הפרשה – 'אמור ואמרת': להזהיר הגדולים על הקטנים. בפעם הראשונה המצוה איננה רק מן ה' אלינו, אלא גם שהגדולים שקיבלו את המצווה ייהפכו מחנכים, מזהירים את הקטנים ומאירים (נותנים זוהר) להם את יפי הדרך ומשמעותו.

 ביסוד אפשר לומר שזוהי הקריאה לעם ישראל. הר' שלמה ביטא זאת כך: אנו העם הנבחר לומר לעולם שהם נבחרים. קרא לנו הבורא מקרא קדוש כדי שנוכל להיות קוראים – אל הימים המיוחדים, אל העולם, אל המציאות – את אותה הקדושה והחיבה שנקרא עלינו. וכמו שארץ ישראל שותה תחילה מהשפע האלוקי, כדי שממנה השפע יישפך רוחנית אל העולם, כך אנו משפיעים ומתפללים לתיקון וייחוד העולם – שייהפכו כלם אגודה אחת ושפה אחת לקרא בשם ה'.

 שורש העוצמה הזו טמון ביום אחד אליו אנו עורגים ומתגעגעים בתקופה זו. אנו בעיצומה של ספירת העומר, אותה ספירה הנמשכת מיציאת מצרים – והיא מובילה אל יום המנחה החדשה הלא הוא יום הביכורים. ידוע הוא אצלנו גם כיום מתן תורה. אך בפרשתינו הוא גם שורש הקריאה הקדושה – "וקראתם בעצם היום הזה מקרא קודש". עצמותו של היום היא הנותנת כח לקרוא קדושה אל העולם. וזוהי מהותה של נתינת התורה אל העולם – לקרוא בעולם ואליו. ויום זה, הרחוק מאיתנו כשלשה שבועות, נותר בפוטנציאל ההתחדשות שלו. ואל הביכורים שיום זה נקרא על שמם מתלוה דבור מיוחד במינו – מקרא הביכורים.

 אף התורה, שניתנה באותו יום, אנו מכנים בשם 'מקרא' דבר המרמז על כוחה של התורה בחיינו. וכך ר' נחמן מסביר את קריאת התורה שלנו. הקריאה בתורה היא קריאה אל מקור החיים – למשוך אלינו חיים דרך מתנת החיים שלו אלינו. ובפרט, ר' נחמן מסביר, צריכים אנו למשוך חיים וחיות אל המלכות שלנו, אל נקודות ההשפעה שלנו. בגלל אחריותם הכבדה של השפעות אלה, הם נמשכים אל הכבדות ומנקזים מאיתנו את החיות שלנו. כל מקום שבו אדם משפיע הוא כח גדול הדורש ומושך הרבה חיות, וכך ה'רבנות מקברת את בעליה'. ולכן צריכים אנו תדיר למשוך חיות חדשה כדי שנוכל להחיות את המלכות שלנו. זוהי מהות הקריאה בתורה – לקרוא בתורה כדי לקרוא מקראי קודש בעולם. ומחזור החיבה והקדושה נמשכת מן הגדול אל הקטנים – ואותם קטנים הופכים גדולים המזהירים את הקטנים מהם, וכך התורה ממשיכה חיים חדשים מדור לדור.

ובליבנו הקריאה ממשיכה – מושכת אותנו אל נקודת הגדולה שלנו, ומתחננת מאיתנו: תקראו את מקראי הקודש, ותתנו לשפע להמשיך להשפיע. אל אותו יום שבעצמותו וכוחו קוראים אנו – אל נקודה זו שואפים אנו בימים אלה, ובאמת בדור הזה. וקרוב ה' לכל קוראיו – בפינו ובלבבינו לקרוא. זכות וכח מיוחדים נפלו עלינו כמו אדם הראשון שבמפגשו הראשון עם העולם קרא שמות, ונתן כך משמעות לכל מרחב החיים. גם אנו, שקיבלנו את התורה שהיא 'כולה שמותיו של הקב"ה', זוכים דרכה לקרוא את השמות האלה בעולם, ובזמן, ובנפשות שאנו פוגשים בדרכנו.

חלום גדול הוא 'ויקרא', אם רק נקרא אותה אל תוכנו.

שבת שלום

 רז